Kinematografiya sohasidagi ayrim normativ-huquqiy hujjatlarni tasdiqlash to‘g‘risida

O‘zbekiston Respublikasi Prezidentining “Milliy kinoindustriyani rivojlantirish bo‘yicha qo‘shimcha chora-tadbirlar to‘g‘risida” 2018-yil 24-iyuldagi PQ-3880-son qarori ijrosini ta’minlash, shuningdek, mamlakatimizda kino sanoatini yanada rivojlantirish maqsadida Vazirlar Mahkamasi qaror qiladi:
 1. Quyidagilar:
 Davlat buyurtmasi asosida ishlab chiqariladigan kino mahsulotlari uchun tanlov tashkil etish va uni o‘tkazish tartibi to‘g‘risidagi nizom 1-ilovaga muvofiq; 
 Xalqaro kinofestivallar va kinobozorlarga yuborish uchun eng yaxshi milliy va hamkorlikdagi filmlarni saralash tartibi to‘g‘risidagi nizom 2-ilovaga muvofiq; 
 Davlat buyurtmasi bo‘yicha ishlab chiqarilgan va xorijdan olib kiriladigan filmlar distributsiyasini amalga oshirish tartibi to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi Hukumatining 4-ilovaga muvofiq ayrim qarorlariga o‘zgartirishlar va qo‘shimchalar kiritilsin.
 3. “O‘zbekkino” Milliy agentligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 
 4. Mazkur qarorning bajarilishini nazorat qilish “O‘zbekkino” Milliy agentligi bosh direktori F.Sh. Zokirov zimmasiga hamda Vazirlar Mahkamasining Yoshlar siyosati, madaniyat, ma’naviyat, ommaviy axborot vositalari, ijodiy va jamoat tashkilotlari masalalari kotibiyatiga yuklansin.
 1. Mazkur Nizom davlat buyurtmasi asosida ishlab chiqariladigan kino mahsulotlari uchun tanlov tashkil etish va uni o‘tkazish tartibini belgilaydi.
 2. Davlat buyurtmasi bo‘yicha kino mahsulotlarini ishlab chiqarish tanlovi “O‘zbekkino” Milliy agentligining (keyingi o‘rinlarda Agentlik deb ataladi) Badiiy kengashi tomonidan ushbu Nizom talablari asosida 1-ilovadagi sxemasiga muvofiq amalga oshiriladi. 
 3. Mazkur Nizomda quyidagi asosiy tushunchalardan foydalaniladi:
 davlat buyurtmachisi — O‘zbekiston Respublikasining Davlat budjeti va boshqa davlat maqsadli jamg‘armalari, O‘zbekiston Respublikasi Prezidenti va O‘zbekiston Respublikasi Hukumati tomonidan donor mamlakatlar, xalqaro, xorijiy tashkilotlar bilan tuzilgan shartnomalar doirasida taqdim etiladigan xorijiy grantlar hamda O‘zbekiston Respublikasining kafolati ostida jalb etiladigan xorijiy kreditlar hisobidan moliyalashtiriladigan kino mahsulotlari;
 shartnoma — davlat xaridlari bo‘yicha huquqlar va majburiyatlarni belgilash, o‘zgartirish yoki bekor qilish to‘g‘risida davlat buyurtmachisi va davlat xaridlarining ijrochisi o‘rtasida tuziladigan bitim; 
 tanlov — shartnomani bajarish bo‘yicha eng yaxshi shartlarni taklif qilgan ishtirokchi g‘olib deb topiladigan xarid qilish tartib-taomilini amalga oshirish turi;
 e’lon — davlat xaridlarini amalga oshirish usuli, ushbu xaridlarning talablari va shartlari, takliflarni taqdim etish muddatlari hamda tartibi ko‘rsatilgan, buyurtmachi tomonidan ommaviy axborot vositalari va “Davlat xaridlari to‘g‘risida”gi O‘zbekiston Respublikasining Qonunida belgilangan maxsus axborot portalida (keyingi o‘rinlarda maxsus axborot portali deb ataladi) joylashtiriladigan bo‘lajak xaridlar to‘g‘risidagi axborot;
 reja-jadval — kinoloyihani amalga oshirish bosqichlari, hajmlari va muddatlarini nazarda tutuvchi hujjat; 
 tanlov komissiyasi — xarid qilish tartib-taomiliga asosan g‘olibni tanlash to‘g‘risida qarorlar qabul qilish vakolatiga ega bo‘lgan kollegial organ — “O‘zbekkino” Milliy agentligining Badiiy kengashi;
 ishchi organ — “O‘zbekkino” Milliy agentligining Badiiy kengashi qaroriga asosan tanlovlarni o‘tkazishni (tushadigan takliflarni qabul qilish, e’lonlarni berish yoki tashkil etish va shu kabilarni amalga oshirishni) amalda tashkil etuvchi guruh;
 film — badiiy, badiiy-publitsistik, xronikal-hujjatli, ilmiy-ommabop, o‘quv, animatsion yoki boshqa shakllarda ijodiy g‘oya asosida yaratilgan, bir-biri bilan bog‘liq bo‘lgan tasvirlarning ovoz jo‘rligida yoki ovoz jo‘rligisiz yozib olingan turkumdan iborat bo‘lgan, tegishli texnika vositalari yordamida qayd etilgan, ko‘rib va eshitib idrok etish uchun mo‘ljallangan audiovizual asar (kinomahsulot);
 ishchi guruh — tanlov komissiyasi qoshida tanlovlarda g‘olib deb topilgan ishtirokchi tomonidan film (kinomahsulot)larning rejissorlik ssenariysini tayyorlash hamda filmni ishlab chiqarish bilan bog‘liq bo‘lgan xarajatlar smetasini belgilangan talablar asosida tayyorlanganligini ko‘rib chiqib, tasdiqlash uchun tanlov komissiyasiga taqdim etishni amalga oshiruvchi guruh;
 kinoloyiha — filmning adabiy ssenariysi, sinopsisi, rejissorlik ssenariysi, film uchun yaratilgan matnli yoki matnsiz musiqa asari, tasvirga olish joyi va obyektlar to‘g‘risida ma’lumotlar, tasvirga olish guruhi, aktyorlar tarkibi, sarf-xarajatlar smetasi, filmning ishchi materiallari va filmni yaratish bilan bog‘liq bo‘lgan boshqa jarayonlarni qamrab oluvchi materiallar majmuasi;
 adabiy ssenariy — film epizodlaridagi ko‘rish va ovozli tasvirlar matnda ifoda etiladigan, film ishlab chiqarish talablariga muvofiq bo‘lgan o‘ziga xos tugal badiiy asar;
 rejissorlik ssenariysi — filmni tasvirga olish uchun zarur bo‘lgan barcha detallar aks ettirilgan, rejissorning tasvirga olish maydonchasida qulay ishlashiga moslashtirilgan ssenariy;
 ishtirokchi — qonun hujjatlarida belgilangan tartibda xarid qilish tartib-taomiliga asosan davlat xaridlarida ishtirok etayotgan O‘zbekiston Respublikasi rezidentlari va norezidentlari (keyingi o‘rinlarda ishtirokchi deb ataladi).
 4. Ishtirokchilarning takliflarini buyurtmaga muvofiqlik darajasi bo‘yicha hamda davlat xaridlari raqobatlashuv usullari orqali xolis baholash maqsadida tanlov komissiyasi faoliyat ko‘rsatadi. 
 5. Tanlov komissiyasi raisi tanlov komissiyasining ishiga rahbarlik qiladi. 
 Tanlov komissiyasining raisi:
 tanlov komissiyasining ish reglamentini tasdiqlaydi;
 tanlov komissiyasi majlislarini chaqiradi va olib boradi;
 kun tartibidagi masalalarni ovozga qo‘yishni va tanlov komissiyasi tomonidan qabul qilingan qarorlarni e’lon qiladi;
 tanlov komissiyasi majlislarining bayonnomalarini va boshqa tegishli hujjatlarni imzolaydi va tasdiqlaydi.
 6. Tanlov komissiyasining raisi bo‘lmaganda, uning vazifalarini tanlov komissiyasi a’zolaridan biri bajaradi.
 7. Tanlov komissiyasining har bir a’zosi ovoz berishda yoqlab ovoz berishi, qarshi ovoz berishi yoki unda ishtirok etishdan bosh tortish huquqiga ega. Tanlov komissiyasining raisi ovoz berishda ishtirok etishdan bosh tortish huquqiga ega emas.
 8. Tanlov komissiyasining a’zolari xolis bo‘lishi va xarid qilish tartib-taomili g‘olibini tanlashdan shaxsan manfaatdor bo‘lmasligi kerak.
 9. Qiymati bazaviy hisoblash miqdorining besh ming baravaridan ortiq miqdordagi davlat xaridlari o‘tkazilganda, tanlov komissiyasi tarkibiga davlat buyurtmachisining vakillaridan tashqari O‘zbekiston Respublikasi Investitsiyalar va tashqi savdo vazirligining, O‘zbekiston Respublikasi Vazirlar Mahkamasi huzuridagi “O‘zinjiniring” respublika loyihalashtirish institutining vakillari kiritiladi.
 10. Tanlov komissiyasining majlisi uning a’zolari umumiy sonining yarmidan ko‘pi ishtirok etganda vakolatli hisoblanadi.
 Qaror tanlov komissiyasi majlisida qatnashayotgan a’zolarning umumiy sonining ko‘pchilik ovozi bilan qabul qilinadi.
 11. Tanlov komissiyasi a’zolarida ishtirokchilar bilan affillanganlik xususiyatiga ega aloqalar mavjud bo‘lgan taqdirda, tanlov komissiyasining bunday a’zosi bu masala ko‘tarilgan majlisda o‘zini o‘zi rad etishi va mazkur masala bo‘yicha ovoz berishda ishtirok etmasligi kerak, bu haqda bayonnomada qayd etiladi.
 Agar tanlov komissiyasiga mazkur komissiya a’zosining affillanganligi mavjudligi tegishli masala yuzasidan qaror qabul qilinguniga qadar ma’lum bo‘lsa hamda u o‘zini o‘zi rad etmagan bo‘lsa, bunday a’zoning mazkur masala bo‘yicha ovoz berishiga yo‘l qo‘yilmaydi.
 Agar tanlov komissiyasiga tegishli masala bo‘yicha ovoz bergan mazkur komissiya a’zosining affillanganligi mavjudligi qaror qabul qilinganidan keyin ma’lum bo‘lsa, bunday a’zoning ovozi mazkur masala bo‘yicha ovoz berish natijalaridan chiqarib tashlanadi.
 12. Tanlov komissiyasi quyidagi vazifalarni bajaradi:
 tanlov hujjatlarini shakllantiradi;
 takliflar qabul qilinadigan muddatlarni belgilaydi;
 takliflarni ochish tartib-taomillarini belgilaydi;
 takliflarni baholash mezonlarini belgilaydi;
 taklif kiritish tartibini, hajmini va uni ta’minlash shaklini belgilaydi;
 xarid qilish tartib-taomiliga asosan ishtirokchilarning takliflarini ko‘rib chiqishni amalga oshiradi;
 tanlov hujjatlari shartlarida nazarda tutilgan hollarda malaka tanlovini o‘tkazadi;
 xarid qilish tartib-taomilini Nizomga muvofiq amalga oshiradi;
 xarid qilish tartib-taomiliga va baholash mezonlariga asosan g‘olib ishtirokchini va g‘oliblik uchun zaxira ishtirokchi belgilaydi yoki tanlovni amalga oshmagan deb topadi;
 g‘olib ishtirokchi kinoloyihasining rejissorlik ssenariysini tayyorlash hamda filmni yaratish bilan bog‘liq bo‘lgan xarajatlar smetalarini ushbu maqsadlarga ajratilgan mablag‘lar doirasida tasdiqlaydi.
 Tanlov komissiyasi vakolati doirasidagi boshqa vazifalarni amalga oshirishishi mumkin.
 13. Tanlov komissiyasi g‘olib ishtirokchini aniqlashda ushbu Nizom talablariga rioya etilganligi hamda qabul qilayotgan qarorlarining asosliligi va xolisligi uchun javobgar bo‘ladi.
 14. Tanlov komissiyasi tomonidan o‘z vakolati doirasida qabul qilinadigan qarorlar barcha ishtirokchilar uchun majburiydir.
 15. Tanlov o‘tkazilishi to‘g‘risidagi e’lon tanlov ishtirokchilarining takliflarini qabul qilish muddati tugashidan kamida o‘ttiz kun avval davlat buyurtmachisi tomonidan ommaviy axborot vositalari va maxsus axborot portali orqali joylashtiriladi.
 Qoida tariqasida, tanlov to‘g‘risidagi e’lon har yili 10-fevral kuniga qadar ommaviy axborot vositalari va maxsus axborot portalida joylashtiriladi.
 16. Tanlov o‘tkazilishi to‘g‘risidagi e’londa quyidagi axborotlar bo‘lishi kerak:
 kinoloyihalarning mavzusi, qisqacha annotatsiyasi;
 tanlov o‘tkaziladigan joy manzili;
 tanlovda ishtirok etuvchi ishtirokchilarga qo‘yiladigan talablar;
 tanlov takliflarini rasmiylashtirishga doir talablar;
 buyurtmachining ishtirokchilar bilan aloqada bo‘lish uchun bog‘lanuvchi shaxslar sifatida belgilangan bir yoki bir nechta mansabdor shaxsning yoki boshqa xodimlarining telefon raqami va elektron pochta manzili;
 tanlov hujjatlari qoidalarini izohlash uchun so‘rov berish shakli;
 takliflarni berish muddati tugaydigan sana va vaqt.
 Tanlov o‘tkazish to‘g‘risidagi e’londa qonun hujjatlariga zid bo‘lmagan boshqa axborot ham bo‘lishi mumkin.
 17. Tanlov hujjatlarida davlat buyurtmachisi har bir film (kinomahsulot) xarid qilish tartib-taomilining alohida birligi sifatida ko‘rib chiqilishini e’lon qilishi mumkin. Tanlov natijalariga ko‘ra har bir lot bo‘yicha faqat bitta g‘olib ishtirokchi aniqlanishi lozim. 
 18. Tanlov hujjatlariga ularning ajralmas qismi bo‘lgan shartnoma loyihasi ilova qilinadi.
 19. Davlat buyurtmachisi tanlov hujjatlariga o‘zgartishlar kiritish to‘g‘risida tanlovda ishtirok etish uchun takliflar berish muddati tugaydigan sanadan kamida uch kun oldin qaror qabul qilishga haqli. Kinoloyihalar mavzusini o‘zgartirishga yo‘l qo‘yilmaydi.
 Bunda ushbu tanlovda takliflar berish tugaydigan muddat tanlov hujjatlariga o‘zgartishlar kiritilgan sanadan e’tiboran kamida o‘n kunga uzaytirilishi kerak. Shu bilan bir vaqtda, agar e’londa ko‘rsatilgan axborot o‘zgartirilgan bo‘lsa, tanlov o‘tkazish to‘g‘risidagi e’longa o‘zgartishlar kiritiladi.
 20. Ishtirokchi tanlov hujjatlari qoidalarini tanlov o‘tkazish uchun e’londa belgilangan shaklda tushuntirish talabi bilan davlat buyurtmachisiga so‘rov yuborishga haqli. So‘rov kelib tushgan sanadan e’tiboran ikki ish kuni ichida davlat buyurtmachisi, agar mazkur so‘rov davlat buyurtmachisiga takliflar berish muddati tugaydigan sanadan kamida ikki kun oldin kelib tushgan bo‘lsa, ushbu so‘rovga belgilangan shaklda javob yuborishi shart. Tanlov hujjatlarining qoidalariga doir tushuntirishlar ularning mazmun-mohiyatini o‘zgartirmasligi kerak.
 21. Film (kinomahsulot) qiymati bazaviy hisoblash miqdorining ikki ming besh yuz baravaridan oshgan hollarda, tanlov hujjatlari O‘zbekiston Respublikasi Iqtisodiyot va sanoat vazirligi huzuridagi “Loyihalar va import kontraktlarini kompleks ekspertiza qilish markazi” davlat unitar korxonasi bilan kelishiladi.
 22. Ommaviy axborot vositalari va maxsus axborot portalida e’lon qilingan tanlov ishtirokchilarining takliflari tanlov o‘tkazish to‘g‘risidagi e’londa ko‘rsatilgan manzil bo‘yicha muhrlangan konvertlarda taqdim etiladi.
 23. Taklifda davlat xaridi obyekti bo‘lgan kinoloyihaning tarkibiy qismlari mazkur Nizomning 26 — 31-bandlariga muvofiq bo‘lishi lozim.
 24. Mulkchilik shaklidan qat’i nazar, asosiy faoliyat turi filmlarni ishlab chiqarishga ixtisoslashgan yuridik shaxslar tanlovda qatnashish huquqiga ega.
 25. Tanlovda qatnashish uchun ishtirokchiga quyidagi malaka talablari qo‘yiladi:
 ishlar (xizmatlar)ni bajarish uchun zarur bo‘lgan kinoapparatura va mutaxassislarning mavjudligi; 
 ijodiy guruh tarkibida kamida bir nafar professional kinoijodkorning mavjudligi;
 ishtirokchining kinoloyihada o‘z mablag‘lari hisobidan bajaradigan ishlari hajmi (foizda).
 Ishtirokchilarga buyurtmachi tomonidan belgilanadigan boshqa talablar ham qo‘yilishi mumkin. Bunda buyurtmachi tomonidan belgilanadigan qo‘shimcha talablar ham tanlov to‘g‘risidagi axborotda u e’lon qilingan paytda ko‘rsatiladi.
 26. Ishtirokchi tanlov komissiyasi yig‘ilishida kinoloyihani taqdimot shaklida himoya qiladi. Birinchi bosqichda ishtirokchilar tomonidan tanlovda qatnashishga quyidagi hujjatlar (keyingi o‘rinlarda materiallar deb ataladi) taqdim qilinadi:
 a) to‘liq metrajli badiiy filmlar uchun:
 ushbu Nizomga 2-ilovasiga muvofiq shakl bo‘yicha tanlovda ishtirok etish uchun ariza;
 adabiy ssenariyning bosma va elektron variantlari;
 film annotatsiyasining bosma hamda elektron variantlari;
 ushbu Nizomga 3-ilovaga muvofiq shakl bo‘yicha film ishlab chiqarish uchun sarflanadigan mablag‘ bo‘yicha hisob-kitoblar;
 ushbu Nizomga 4-ilovaga muvofiq shakl bo‘yicha filmni ishlab chiqarish bo‘yicha dastlabki kalendar-sahnalashtirish rejasi;
 kinoloyihaning dekoratsiyasi va liboslari eskizlari;
 kinoloyiha bo‘yicha tayyorlangan taqdimot (elektron axborot tashuvchida).
 Taqdimotda quyidagilar aks ettirilishi lozim: 
 kinoloyihaning konseptual g‘oyasini tasviriy ifoda etuvchi poster; 
 tanlangan ijodiy-texnik guruh tarkibi va ular haqida qisqacha ma’lumot;
 kinoloyihaning asosiy personajlari rollari uchun taxminiy mo‘ljaldagi aktyorlar va ular haqida qisqacha ma’lumot;
 kinoloyihaning texnik-iqtisodiy asoslari;
 kinoloyihaning tijorat samaradorligi.
 Kinoloyiha ijodkorlari tomonidan qo‘shimcha ma’lumotlar (sinopsis, fotoalbom, xalqaro doiradagi takliflar va boshqalar) taqdim etilishiga ijozat beriladi.
 b) qisqa metrajli badiiy filmlar uchun:
 ushbu Nizomga 2-ilovaga muvofiq shakl bo‘yicha tanlovda ishtirok etish uchun ariza;
 adabiy ssenariyning bosma va elektron variantlari;
 kinoloyiha annotatsiyasining bosma hamda elektron variantlari;
 ushbu Nizomga 3-ilovaga muvofiq shakl bo‘yicha film ishlab chiqarish uchun sarflanadigan mablag‘ bo‘yicha hisob-kitoblar;
 tanlangan ijodiy-texnik guruh tarkibi va ular haqida qisqacha ma’lumot;
 kinoloyihaning asosiy personajlari rollari uchun mo‘ljaldagi aktyorlar va ular haqida qisqacha ma’lumot;
 kinoloyihaning dekoratsiyasi va liboslarining eskizlari (zarurat bo‘lganda);
 kinoloyihaning texnik-iqtisodiy asoslari;
 kinoloyihaning tijorat samaradorligi.
 v) hujjatli filmlar uchun:
 ushbu Nizomga 2-ilovaga muvofiq shakl bo‘yicha tanlovda ishtirok etish uchun ariza;
 adabiy ssenariyning bosma va elektron variantlari;
 kinoloyiha annotatsiyasining bosma hamda elektron variantlari;
 ushbu Nizomga 3-ilovaga muvofiq shakl bo‘yicha film ishlab chiqarish uchun sarflanadigan mablag‘ bo‘yicha hisob-kitoblar;
 tanlangan ijodiy-texnik guruh tarkibi va ular haqida qisqacha ma’lumot;
 kinoloyihaning dekoratsiyasi va liboslari eskizlari (zarurat bo‘lganda);
 kinoloyihaning texnik-iqtisodiy asoslari;
 kinoloyihaning tijorat samaradorligi.
 g) animatsion (multiplikatsion) filmlar uchun:
 ushbu Nizomga 2-ilovaga muvofiq shakl bo‘yicha tanlovda ishtirok etish uchun ariza;
 adabiy ssenariyning bosma va elektron variantlari;
 ushbu Nizomga 3-ilovaga muvofiq shakl bo‘yicha film ishlab chiqarish uchun sarflanadigan mablag‘ bo‘yicha hisob-kitoblar;
 tanlangan ijodiy-texnik guruh tarkibi va ular haqida qisqacha ma’lumot;
 multfilm asosiy personajlarining eskizlari;
 kinoloyihaning texnik-iqtisodiy asoslari;
 kinoloyihaning tijorat samaradorligi.
 27. Ishtirokchi, film ishlab chiqarishni zimmasiga olgan yuridik shaxs(lar) faoliyatiga oid quyidagi hujjatlarni taqdim qiladi:
 oxirgi 2 yilda ishlab chiqargan filmlari (kinomahsulotlari) haqida ma’lumot;
 oxirgi 2 yillik moliyaviy natijalar to‘g‘risidagi tasdiqlangan ma’lumotnoma (hisobot);
 ishtirokchining kinoloyihada o‘z mablag‘lari hisobidan bajaradigan ishlari hajmiga (foizda) tegishli mablag‘larning mavjudligini tasdiqlovchi hujjat;
 homiylar va investor (sarmoyador)lar bilan tuzilgan shartnomalar nusxasi yoki investorning kafolat xati (ariza beruvchilar tomonidan qisman moliyalashtiriladigan loyihalar bo‘yicha); 
 ariza beruvchilarning vakolatlarini tasdiqlovchi hujjat (vakil ishtirok etgan holatlarda).
 28. Ishtirokchi tanlovda ishtirok etish uchun taqdim qilinadigan materiallarga nisbatan qonun hujjatlarida belgilangan tartibda mulkiy (nomulkiy) huquqlarga ega bo‘lishi shart.
 29. Materiallar davlat tilida, o‘zbek tili imlo qoidalariga amal qilgan holda tayyorlanadi.
 30. Adabiy ssenariy A4 formatdagi, varaqning bir tarafiga yozilgan qog‘ozda taqdim qilinadi. Matn yozishda qoida tariqasida, Microsoft Word redaktoridan va quyidagi parametrlardan foydalaniladi:
 varaqning chap hoshiyasi 30 mm, o‘ng hoshiyasi 15 mm, yuqori va past hoshiyasi 20 mm;
 Times New Roman shrifti va ssenariyning hajmidan kelib chiqib 14 o‘lchamli shrift, qatorlararo intervalsiz. 
 Bir seriyali to‘liq metrajli badiiy va badiiy-publitsistik film uchun taqdim etiladigan ssenariyning hajmi 40 betdan kam bo‘lmasligi hamda 60 betdan oshmasligi shart.
 Katta tarixiy mavzularda va boshqa maxsus buyurtma asosida suratga olish mo‘ljallangan filmlar uchun belgilangan hajmdan 25 foiz ko‘proq hajmga ega bo‘lgan ssenariyga ruxsat beriladi.
 31. Taqdim qilinadigan adabiy ssenariy 2 (ikki) nusxada taqdim qilinadi. Taqdim qilingan ssenariyning har bir nusxasi tikilgan, varaqlari raqamlangan bo‘lishi va muallifning imzosi va ishtirokchining muhri bilan tasdiqlangan (agar mavjud bo‘lsa) bo‘lishi lozim. Elektron ko‘rinishdagi adabiy ssenariy raqamli elektron tashuvchi vositalarda, pdf formatida ham taqdim qilinishi mumkin.
 32. Ishtirokchilarning takliflari tanlovni tashkil etish va o‘tkazishga mas’ul shaxs tomonidan ro‘yxatga olish kitobida topshiruvchi va qabul qiluvchi shaxslar imzosi bilan, aniq sana va vaqtni qayd etgan holda qabul qilinadi. Ro‘yxatga olish kitobi tikilgan, raqamlangan va muhrlangan bo‘lishi kerak.
 33. Ishtirokchi taqdim etilgan takliflarni berish muddati tugaguniga uch kun qolganga qadar berilgan taklifni chaqirib olishga yoki unga o‘zgartishlar kiritishga haqli.
 34. Tanlovda quyidagi mezonlarga muvofiq bo‘lgan ishtirokchilar qatnasha oladi:
 shartnomani bajarish uchun zarur texnik, moliyaviy, moddiy, kadrlar resurslarining hamda boshqa resurslarning mavjudligi;
 shartnoma tuzish uchun qonuniy huquqqa egalik;
 soliqlar va boshqa majburiy to‘lovlarni to‘lash bo‘yicha qarzdorlikning mavjud emasligi;
 o‘ziga nisbatan joriy etilgan bankrotlik tartib-taomillarining mavjud emasligi;
 “Davlat xaridlari to‘g‘risida”gi O‘zbekiston Respublikasining Qonunida belgilangan insofsiz ijrochilarning yagona reyestrida qayd etilmaganligi.
 35. Tanlov hujjatlarining shartlari o‘zgartirilgan holda takroran tanlov o‘tkazish tanlov komissiyasi qarori asosida buyurtmachi tomonidan amalga oshiriladi. 
 36. Kinoloyihaga nisbatan baholash shartlari, mezonlari va talablarni o‘zgartirish zarurati paydo bo‘lganda, tanlov komissiyasi asoslantirilgan qaror qabul qiladi.
 37. Ishtirokchi taqdim etilayotgan axborot va hujjatlarning haqiqiyligi va to‘g‘riligi uchun javobgar hisoblanadi.
 38. Ishtirokchi har bir lot uchun faqat bitta taklif berishga haqli.
 39. Tanlovga takliflarni qabul qilish ommaviy axborot vositalari va maxsus axborot portalida chop etilgan e’londa ko‘rsatilgan muddat kelishi bilan tugatiladi.
 Agar takliflar berish muddati tugagan paytda tanlov komissiyasi tomonidan ishtirokchilardan tanlov hujjatlarida ko‘rsatilgan talablarga mos keladigan kamida ikkita taklif olingan bo‘lsa, tanlov o‘tkazilgan deb topiladi.
 Tanlovda bitta ishtirokchi qatnashgan yoki birorta ishtirokchi qatnashmagan taqdirda tanlov o‘tkazilmagan deb topiladi. Bunday holatda davlat buyurtmachisi xarid qilish tartib-taomilini ayni o‘sha shartlarda hamda film (kinomahsulot)ga doir ayni o‘sha mezonlarga va talablarga muvofiq takroran amalga oshiradi.
 40. Ishtirokchilar bergan takliflar Ishchi organ tomonidan belgilangan tartibda rasmiylashtirilgani nuqtai nazardan e’londa ko‘rsatilgan takliflarni berish muddati tugaydigan sanadan boshlab besh ish kuni davomida ko‘rib chiqiladi.
 Belgilangan tartib bo‘yicha rasmiylashtirilgan takliflar tanlov komissiyasi a’zolariga tanishish hamda tegishli xulosa va tavsiyalar tayyorlash uchun yuboriladi.
 41. Baholash paytida tanlov komissiyasi ishtirokchilardan takliflari bo‘yicha tushuntirishlar so‘rashga haqli.
 42. Tanlov hujjatlarida va taklifda ko‘rsatilgan mezonlar asosida shartnomani bajarishning eng yaxshi shartlarini taklif qilgan ishtirokchi g‘olib deb topiladi.
 Tanlov komissiyasi muayyan bir lot bo‘yicha talabgor bo‘lgan ishtirokchilar takliflarini bitta yig‘ilishda ko‘rib chiqadi hamda g‘olib ishtirokchi va g‘oliblik uchun zaxira ishtirokchini belgilaydi.
 Talabgor ishtirokchilar orasidan ushbu lot bo‘yicha g‘olib deb topilgan ishtirokchi tomonidan taklif qilingan shartlarga nisbatan keyingi o‘rinda shartnomani bajarishning yaxshi shartlarini taklif qilgan ishtirokchi tanlov komissiyasi qaroriga ko‘ra g‘oliblik uchun zaxira ishtirokchi etib belgilanadi.
 43. Quyidagi alohida holatlarda tanlov komissiyasi:
 kinoloyiha uchun asos bo‘lgan adabiy ssenariyni qayta ishlash zarurati bo‘lsa;
 kinoloyihaning texnik-iqtisodiy asoslari belgilangan budjet hajmidan ko‘p bo‘lsa;
 adabiy ssenariyning mazmun-mohiyati Agentlik tomonidan e’lon qilingan ustuvor mavzularga mos kelmagan bo‘lsa;
 kinoloyihani o‘rganib chiqish mezonlariga mos kelmaydigan holatlar aniqlansa, ishtirokchilardan tushgan takliflarni ko‘rib chiqmaydi.
 44. Takliflarni ko‘rib chiqish va baholash natijalari bo‘yicha tanlov komissiyasining qarori bayonnoma bilan rasmiylashtiriladi hamda tanlov komissiyasi a’zolari tomonidan imzolanadi va tanlov komissiyasi raisi tomonidan tasdiqlanadi. Bayonnomadan ko‘chirma u imzolangan kundan e’tiboran uch kundan kechiktirmasdan ishtirokchilarga yuboriladi.
 45. Takliflarni ko‘rib chiqish va baholash bayonnomasida quyidagi axborotlar bo‘lishi kerak:
 tanlov takliflari ko‘rib chiqiladigan hamda baholanadigan sana va vaqt;
 tanlov komissiyasi a’zolarining va ishtirokchilar vakolatli vakillarining tarkibi;
 takliflari ko‘rib chiqilgan ishtirokchilar;
 takliflari rad etilgan hamda rad etishning aniq sabablari ko‘rsatilgan ishtirokchilar;
 tanlov g‘olibi to‘g‘risida qabul qilingan qaror;
 tanlov g‘olibining nomi, turgan joyi (pochta manzili);
 komissiya qarori ustidan shikoyat qilish tartibi.
 46. Buyurtmachi g‘olib bo‘lgan taklif akseptiga qadar istalgan vaqtda tanlovni bekor qilish huquqiga ega. Tanlov bekor qilingan taqdirda buyurtmachi maxsus axborot portalida mazkur qarorning asoslantirilgan sabablarini e’lon qiladi.
 Buyurtmachi tanlov bekor qilinganligi uchun javobgar bo‘lmaydi, tanlov buyurtmachining g‘ayriqonuniy harakatlari (harakatsizligi) oqibatida bekor qilingan hollar bundan mustasno.
 47. Buyurtmachi o‘tkazilgan tanlov yakunlari bo‘yicha g‘olib bo‘lgan taklifning aksepti to‘g‘risida bir ish kuni ichida qaror qabul qiladi.
 48. G‘olib bo‘lgan taklifning aksepti quyidagi hollarda amalga oshirilishi mumkin, agar:
 davlat xaridlari bekor qilinmagan bo‘lsa;
 g‘olib bo‘lgan taklifni yuborgan ishtirokchi chetlatilmagan bo‘lsa;
 xarid qilish tartib-taomili buzilmagan bo‘lsa.
 49. Tanlov natijalari bo‘yicha shartnoma tanlov hujjatlarida va o‘zi bilan shartnoma tuzilayotgan ishtirokchi tomonidan berilgan taklifda ko‘rsatilgan shartlar asosida g‘olib aniqlangan vaqtdan e’tiboran o‘n kundan kechiktirilmagan muddatda tuziladi.
 Shartnoma tuzish uchun belgilangan o‘n kun muddat davomida tanlov natijalari bo‘yicha aniqlangan film (kinomahsulotlar)ning rejissorlik ssenariysi va ularni yaratish bilan bog‘liq xarajatlar smetasi tayyorlanadi, ko‘rib chiqiladi va tasdiqlanadi.
 Mazkur Nizomning 15 — 21 bandlarida belgilangan tartibda 2-marta (takroran) e’lon berilgan taqdirda ham faqat bitta ishtirokchi qatnashgan bo‘lsa, tanlov komissiyasining qaroriga asosan davlat buyurtmachisi ishtirokchi bilan to‘g‘ridan to‘g‘ri shartnoma tuzishi mumkin. 
 50. Tanlov natijalari to‘g‘risidagi axborot buyurtmachi tomonidan ommaviy axborot vositalari hamda maxsus axborot portalida e’lon qilinadi va buyurtmachilar bilan tuzilgan shartnomalar reyestriga kiritiladi.
 51. Tanlov g‘olibi tanlov shartlari asosida shartnoma tuzishdan bosh tortgan hollarda, shartnoma tuzish huquqi g‘oliblik uchun zaxira ishtirokchiga o‘tadi. Bunda g‘oliblik uchun zaxira ishtirokchisi tanlov g‘olibi taklif qilgan qiymatda shartnoma tuzishi yoki shartnoma tuzishdan bosh tortishi mumkin.
 52. Ishtirokchilar tanlov shartlari va tanlovni o‘tkazish tartib-taomillari buzilgan holatlarda tanlov natijalari ustidan belgilangan tartibda shikoyat qilishlari mumkin.
 53. Tanlovda g‘olib deb topilgan ishtirokchi filmi (kinomahsuloti)ning rejissorlik ssenariysi va ularni yaratish bilan bog‘liq xarajatlar smetasi (keyingi o‘rinlarda Rejissyorlik xarajatlar smetasi deb ataladi) tanlov komissiyasi qoshidagi Ishchi guruh tomonidan belgilangan talablar asosida ko‘rib chiqiladi.
 Ishchi guruh tarkibi Agentlikning mas’ul xodimlaridan iborat tarkibda shakllantiriladi. Zarur hollarda, Ishchi guruh tarkibiga sohadagi yetuk mutaxassis va ekspertlar (shu jumladan, xalqaro) kiritilishi mumkin.
 54. G‘olib deb topilgan ishtirokchi filmi (kinomahsuloti)ning rejissorlik xarajatlar smetasi ishtirokchi g‘olib deb topilgan kundan e’tiboran o‘n ish kuni davomida ishtirokchi tomonidan tayyorlanadi va ko‘rib chiqish uchun Ishchi guruhga asoslangan hisob-kitoblar va tegishli ma’lumotlar bilan birgalikda taqdim etiladi.
 Ishchi guruh g‘olib ishtirokchi tomonidan taqdim etilgan rejissorlik xarajatlar smetasini u taqdim etilgan sanadan boshlab o‘n ish kuni mobaynida belgilangan tartibda ko‘rib chiqadi.
 Taqdim etilgan rejissorlik xarajatlar smetasi amaldagi normativ-xuquqiy hujjatlarga mos kelmagan hollarda, Ishchi guruh ushbu hujjatni ko‘rib chiqishni rad etadi va yozma ravishda qaytaradi. Bunda qaytarilgan rejissorlik xarajatlar smetasini g‘olib ishtirokchi amaldagi normativ-xuquqiy hujjatlarga qat’iy amal qilgan holda hamda ushbu maqsadlar uchun ajratilgan mablag‘lar doirasida qayta tayyorlab, tasdiqlangan holda Ishchi guruhga qayta kiritadi.
 Ishchi guruh qayta kiritilgan rejissorlik xarajatlar smetasini o‘rganib chiqib, asoslangan hisob-kitoblar va tegishli ma’lumotlar bilan birgalikda tasdiqlash uchun Tanlov komissiyasiga taqdim etadi.
 Tanlov komissiyasi ishchi guruh tomonidan taqdim etilgan kinoloyiha rejissorlik xarajatlar smetasini mavjud normativ-huquqiy hujjatlarga muvofiqligini ko‘rib chiqadi va ovoz berish natijalariga ko‘ra tasdiqlaydi.
 55. G‘olib deb topilgan ishtirokchi film ishlab chiqarishning rejissorlik davrida filmning rejissorlik ssenariysi, shuningdek umumiy xarajatlar smetasini tayyorlaydi hamda ularni asoslangan hisob-kitoblar va tegishli ma’lumotlar bilan birgalikda Ishchi guruhga taqdim etadi.
 Ishchi guruh filmning rejissorlik ssenariysi hamda umumiy xarajatlar smetasining muvofiqligini va asoslanganligini o‘rganib chiqadi.
 Ishchi guruh tomonidan ijobiy xulosa berilgan rejissorlik ssenariysi hamda umumiy xarajatlar smetasi Tanlov komissiyasiga taqdim etiladi.
 56. Tanlov komissiyasi rejissorlik ssenariysini muhokama qiladi va unga ijobiy xulosa berganidan so‘ng ushbu rejissorlik ssenariysi asosida tayyorlangan sarf-xarajatlar smetasini o‘rganib chiqadi va belgilangan tartibda tasdiqlaydi. 
 57. Davlat xaridlarini rasmiylashtirish, tuzilgan shartnomalar bo‘yicha hisob-kitob qilish, shartnomaviy majburiyatlar bajarilishini monitoring qilish va shikoyatlarni, nizo va kelishmovchiliklarni ko‘rib chiqish qonun hujjatlariga muvofiq amalga oshiriladi.
 58. Xarid qilish tartib-taomili natijasi bo‘yicha tuzilgan shartnomaga qo‘shimcha kelishuv uning muhim shartlarini o‘zgartirmasa, qonun hujjatlarida belgilangan tartibda tuzilishi mumkin.
 59. Buyurtmachi tomonidan xarid qilish tartib-taomiliga oid barcha hujjatlar, videoyozuvlar qonun hujjatlarida belgilangan muddatlarda saqlanishi lozim.
 60. Davlat buyurtmasi asosida film (kinomahsulot)larni ishlab chiqarish ushbu maqsadlarga ajratilgan mablag‘lar doirasida amalga oshirilishi shart.
 61. Mazkur Nizom talablari buzilishida aybdor bo‘lgan shaxslar qonun hujjatlarida belgilangan tartibda javobgar bo‘ladi.
 1. Ushbu Nizom xalqaro kinofestivallar va kinobozorlarga (keyingi o‘rinlarda xalqaro kinotadbirlar deb ataladi) yuborish uchun eng yaxshi milliy va hamkorlikdagi filmlarni ko‘rib chiqish va saralash tartibini belgilaydi. 
 2. Ushbu Nizomda quyidagi asosiy tushunchalardan foydalaniladi:
 xalqaro kinofestival — sovrinlar (gran-pri, tomoshabinlar e’tirofi va boshqalar) bilan taqdirlash uchun filmlar tanlovi o‘tkaziladigan va ularni ommaviy targ‘ib qilishga qaratilgan xalqaro filmlar festivali; 
 xalqaro kinobozor — filmlarning xalqaro kinoprokatini amalga oshirish uchun sotish, shuningdek, hamkorlikda filmlar ishlab chiqarish, kinokompaniyalar va prodyusyerlarning u yoki bu mamlakat hududida filmlarni tasvirga olish masalalari ko‘rib chiqiladigan xalqaro filmlar bozori;
 milliy film — O‘zbekiston Respublikasining kinokompaniyalari tomonidan ishlab chiqarilgan, ommaviy namoyish qilishga mo‘ljallangan audiovizual asar (badiiy to‘liq metrajli, badiiy qisqa metrajli, hujjatli-xronikal va animatsion filmlar);
 hamkorlikdagi film — O‘zbekiston Respublikasining kinokompaniyalari tomonidan xorijiy kinokompaniyalar yoki prodyusyerlar bilan birgalikda ijodiy, texnik va moliyaviy hissa qo‘shish yo‘li bilan ishlab chiqarilgan film;
 davlat ijtimoiy granti — O‘zbekiston Respublikasining Davlat budjetidan filmlar yaratish uchun yo‘naltiriladigan va qonun hujjatlarida taqiqlanmagan boshqa manbalardan olinadigan mablag‘lar hisobiga tanlovlar asosida milliy filmlar ishlab chiqarishga maqsadli ajratiladigan mablag‘lar.
 3. Davlat ijtimoiy granti asosida O‘zbekiston Respublikasi Davlat budjeti va “O‘zbekkino” Milliy agentligi huzuridagi Milliy kinematografiyani rivojlantirish jamg‘armasi mablag‘lari hisobiga ishlab chiqarilgan milliy filmlarni xalqaro kinotadbirlarga yuborish bo‘yicha eng yaxshi milliy va hamkorlikdagi filmlarni saralash “O‘zbekkino” Milliy agentligi (keyingi o‘rinlarda Agentlik deb ataladi) tomonidan amalga oshiriladi.
 4. Davlat ijtimoiy granti asosida O‘zbekiston Respublikasi Davlat budjeti va Agentlik huzuridagi Milliy kinematografiyani rivojlantirish jamg‘armasi mablag‘lari hisobiga O‘zbekiston Respublikasining kinokompaniyalari tomonidan xorijiy kinokompaniyalar bilan birgalikda ishlab chiqarilgan hamkorlikdagi filmlarni xalqaro kinotadbirlarga yuborish yuzasidan o‘zaro kelishilgan shartnomalarda boshqacha tartib nazarda tutilmagan bo‘lsa, hamkorlikdagi filmlarni xalqaro kinotadbirlarga yuborish mazkur Nizom talablariga asosan Agentlik tomonidan amalga oshiriladi. 
 5. Ushbu Nizomning 3-bandida nazarda tutilgan manbalardan tashqari boshqa mablag‘lar hisobiga ishlab chiqarilgan milliy filmlarni xalqaro kinotadbirlarga yuborishga tavsiya etish, ushbu filmlarga nisbatan huquq egasi yoki huquq egasining vakili bo‘lgan yuridik yoki jismoniy shaxslar (keyingi o‘rinlarda ariza beruvchi deb ataladi) tomonidan yoxud ularning arizalariga asosan Agentlik tomonidan amalga oshirilishi mumkin.
 6. Vazirlar Mahkamasining 2018-yil 14-dekabrdagi 1012-son qarori bilan tasdiqlangan Filmning ommaviy namoyishini amalga oshirish uchun bir martalik ruxsatnoma berish tartibi to‘g‘risidagi nizomga muvofiq ruxsatnomasi bo‘lmagan milliy va hamkorlikdagi filmlar (keyingi o‘rinlarda filmlar deb ataladi) xalqaro kinotadbirlarga yuborilishi mumkin emas.
 7. Xalqaro kinofestivallar va kinobozorlarga yuborish uchun eng yaxshi milliy hamda hamkorlikdagi filmlarni ko‘rib chiqish va tanlash ilovadagi sxemaga muvofiq amalga oshiriladi. 
 8. Milliy filmlarni xalqaro kinotadbirlarga yuborish uchun ariza beruvchi Agentlikka quyidagi hujjatlar va materiallarni taqdim etadi:
 milliy filmlarni xalqaro kinotadbirlarga yuborish to‘g‘risida ariza;
 ariza beruvchining qonun hujjatlarida nazarda tutilgan asoslarga muvofiq filmdan foydalanish huquqini tasdiqlovchi hujjatlar nusxasi;
 filmning qisqacha annotatsiyasi;
 film mualliflari to‘g‘risidagi ma’lumot;
 film yozilgan elektron axborot tashuvchilar.
 9. Ariza beruvchidan ushbu Nizomning 8-bandida nazarda tutilmagan boshqa hujjatlarning taqdim etishni talab qilishga yo‘l qo‘yilmaydi.
 10. Milliy filmlarni xalqaro kinotadbirlarga yuborish uchun zarur bo‘lgan hujjatlar ariza beruvchi Agentlikka bevosita berishi, shuningdek, bu boradagi vakolatni o‘z vakiliga berishi yoxud murojaatni pochta aloqasi vositalari orqali yoki elektron shaklda yuborishi mumkin.
 11. Ariza beruvchi tomonidan milliy filmlarni xalqaro kinotadbirlarga yuborish uchun Agentlikka taqdim etilgan hujjatlar va materiallar qaytarilmaydi.
 12. Xalqaro kinotadbirlarga yuborish uchun filmlarni ko‘rib chiqish va ularning eng yaxshilarini saralash uchun jamoatchilik asosida Agentlik huzurida Festival guruhi tashkil etiladi. Festival guruhi kamida yetti nafar a’zodan iborat tarkibda Agentlik rahbari tomonidan tasdiqlanadi. 
 Festival guruhining tarkibiga Agenlik mutaxassislari, “Respublika kinoprokat markazi” davlat unitar korxonasi va kinematografiya sohasidagi nodavlat notijorat tashkilotlari vakillari, kinoshunoslar va kinotanqidchilar kiritilishi mumkin. Zarurat bo‘lgan hollarda, Festival guruhi ishiga boshqa mutaxassislar va ekspertlar jalb etiladi. 
 Festival guruhining tarkibiga kiritilgan Agentlik mutaxassislari, “Respublika kinoprokat markazi” davlat unitar korxonasi vakilliri soni 4 nafardan oshmasligi lozim.
 13. Festival guruhiga Agentlik rahbarining birinchi o‘rinbosari raislik qiladi. Festival guruhi raisi uzrli sabablarga ko‘ra ishtirok etolmagan holatlarda, yig‘ilishni u vakolat bergan guruh a’zolaridan biri boshqaradi.
 Festival guruhi a’zolarining uchdan ikki qismi ishtirok etgan taqdirda vakolatli hisoblanadi.
 14. Davlat ijtimoiy granti asosida O‘zbekiston Respublikasi Davlat budjeti va “O‘zbekkino” Milliy agentligi huzuridagi Milliy kinematografiyani rivojlantirish jamg‘armasi mablag‘laridan tashqari boshqa mablag‘lar hisobiga ishlab chiqarilgan milliy filmlar huquq egasi tomonidan xalqaro kinotadbirlarga (kinoprokatga) olib chiqiladi.
 15. Festival guruhi quyidagi vazifalarni bajaradi:
 har yili 15-dekabrga qadar keyingi yilda o‘tkaziladigan xalqaro kinotadbirlarni o‘rganib chiqadi va ulardan ishtirok etish maqsadga muvofiq deb hisoblanganlarning ro‘yxatini shakllantiradi va tasdiqlash uchun Agentlik rahbariga kiritadi;
 xalqaro kinotadbirlarning turi (to‘liq metrajli, qisqa metrajli va animatsion filmlar festivali) yoki ixtisosligidan (inson huquqlari to‘g‘risidagi, ayollar, yoshlar va boshqalar to‘g‘risidagi filmlar) kelib chiqib xalqaro kinotadbirlarga mos keladigan filmlarni saralaydi; 
 saralangan filmlarni ko‘rib chiqadi va ularni xalqaro kinotadbirlarga yuborish yoxud yubormaslik to‘g‘risida tavsiyaviy xulosa tayyorlaydi.
 Festival guruhi o‘z faoliyatini xalqaro kinofestivallar va kinobozorlarga eng yaxshi milliy va hamkorlikdagi filmlarni yuborishga har tomonlama amaliy yordam berish nuqtai nazardan tashkil etishi va olib borishi shart. 
 16. Festival guruhi a’zolari filmlar bo‘yicha muhokamada qatnashish, zarurat tug‘ilganda ekspert sifatida fikr va mulohazalarini taqdim etish hamda qaror qabul qilish jarayonida ovoz berish huquqiga ega.
 17. Ariza beruvchilar tomonidan taqdim etilgan hujjatlar va materiallarni ko‘rib chiqish va milliy filmlarni xalqaro kinotadbirlarga yuborishga tavsiya etish yoki tavsiya etishni rad etish to‘g‘risidagi qaror qabul qilish ariza beruvchidan ariza qabul qilingan sanadan boshlab o‘n besh ish kunidan ortiq bo‘lmagan muddatda qabul qilinadi. 
 18. Festival guruhining filmlarni xalqaro kinotadbirlarga yuborishga tavsiya etish yoki tavsiya etishni rad etish to‘g‘risidagi qarori ularning ochiq ovoz berishi yo‘li bilan qabul qilinadi. Festival guruhining har bir a’zosi bitta ovoz berish huquqiga ega.
 Ovoz berish jarayonida tarafdorlar va qarshilar soni teng bo‘lgan taqdirda, Festival guruhi raisining ovozi hal qiluvchi hisoblanadi.
 19. Festival guruhi filmlarni ko‘rib chiqishda quyidagilarga e’tibor qaratadi:
 a) milliy va hamkorlikdagi filmning mazmuni bo‘yicha:
 badiiy sifati va sujetning qiziqarliligi;
 umuminsoniy qadriyatlarning targ‘ib qilinganligi;
 O‘zbekiston Respublikasi xalqining tarixi, madaniyati, an’analari va urf-odatlari haqqoniy yoritilganligi;
 O‘zbekistonning o‘ziga xos ijobiy nufuzi ko‘rsatib berilganligi;
 b) milliy va hamkorlikdagi filmga qo‘yiladigan texnik talablar bo‘yicha:
 DCP, HD fayl, Blu-ray formatdagi video bo‘lishi;
 namoyish uchun 16:9, 4:3 formatda tayyorlanganligi;
 stereo, mono va dolby formatdagi ovozga egaligi;
 ingliz tilida subtitr qilingan bo‘lishi shart.
 20. Taqdim etilgan hujjatlarni ko‘rib chiqish natijasi bo‘yicha Festival guruhi tavsiyasi asosida Agentlik milliy filmlarni xalqaro kinotadbirlarga yuborishga tavsiya etish yoki tavsiya etishni rad etish to‘g‘risida qaror qabul qiladi.
 21. Agentlik tegishli qaror qabul qilingan sanadan e’tiboran uch ish kunidan kechiktirmay ariza beruvchiga milliy filmni xalqaro kinotadbirlarga yuborishga tavsiya etilganligi yoki tavsiya etish rad etilganligi to‘g‘risida uni yozma shaklda, shu jumladan axborot tizimi orqali elektron pochta aloqasi vositasida xabardor qilishi shart.
 Ariza beruvchiga milliy filmni xalqaro kinotadbirlarga yuborishga rad etish sabablari, qonun hujjatlarining aniq normalari va ariza beruvchi mazkur sabablarni bartaraf etib, hujjatlarni takroran ko‘rib chiqish uchun taqdim etishi ko‘rsatilgan holda xabarnoma yuboriladi.
 22. Milliy va hamkorlikdagi filmlar quyidagi hollarda:
 milliy, irqiy, etnik yoki diniy adovatni targ‘ib qiluvchi;
 fuqarolarning milliy mansubligi, diniy e’tiqodlari munosabati bilan ularning qadr-qimmatini kamsituvchi, haqorat qiluvchi yoki axloq normalariga va milliy mentalitetga zid bo‘lgan;
 O‘zbekiston Respublikasi xalqining tarixi, madaniyati, an’analari va urf-odatlarini noto‘g‘ri yoki buzib aks ettiruvchi; 
 boshqa xalqlarning madaniy-tarixiy qadriyatlariga, ma’naviy-axloqiy asoslariga va boshqa manfaatlariga daxl qiluvchi;
 ekstremizm va terrorizm g‘oyalarini, zo‘ravonlik va shafqatsizlikni targ‘ib qiluvchi;
 O‘zbekiston Respublikasi qonun hujjatlariga muvofiq jinoiy yoki boshqa javobgarlikka olib keluvchi pornografik va boshqa xususiyatga ega bo‘lgan sahnalar mavjud bo‘lgan filmlarni xalqaro kinotadbirlarga yuborishga tavsiya etish rad etiladi.
 23. Ariza beruvchi filmlarni xalqaro kinotadbirlarga yuborishga tavsiya etish rad etilganligi, shuningdek, Agentlik mansabdor shaxsining harakati (harakatsizligi) ustidan belgilangan tartibda shikoyat qilish huquqiga ega.
 24. Festival guruhi tomonidan saralanib, xalqaro kinotadbirlarga yuborish uchun tavsiya etilgan filmlar va ularning materiallarini tayyorlash Agentlik mas’ul xodimlari va Agentlik tizimidagi “Respublika kinoprokat markazi” davlat unitar korxonasi (keyingi o‘rinlarda Markaz deb ataladi) tomonidan amalga oshiriladi.
 25. “Respublika kinofondi” davlat unitar korxonasi saqlov fondida saqlanayotgan filmlarni yoki ularning materiallarini xalqaro kinobozorlarga yuborishga tayyorlash uchun Markaz ixtiyoriga bepul beradi. 
 26. Markaz va boshqa tashkilotlar:
 xalqaro kinobozorlarga yuborish uchun tavsiya etilgan filmlarni jahon standarti talablariga muvofiq tayyorlanishini ta’minlaydi; 
 filmlarning reklama materiallari (treyler, tizer, poster, flayer va boshqalar)ni tayyorlaydi; 
 filmlarni xalqaro kinobozorlarda sotish, shuningdek, xorijiy filmlarni O‘zbekiston Respublikasi hududidagi kinoprokatini amalga oshirish uchun sotib olish bo‘yicha chet el tashkilotlari va kinokompaniyalari bilan muzokaralar o‘tkazadi, shartnomalar tuzadi.
 27. Xalqaro kinobozorlarga taqdim etilgan filmlarni olib borish va ularni sotish, xorijiy filmlarning mamlakatimizdagi kinoprokatini tashkil etish Markaz va boshqa tashkilotlar tomonidan amalga oshirilishi mumkin. 
 28. Xalqaro kinofestivallarning asosiy dasturiga kiritilgan filmlarning taqdimotida ishtirok etuvchilar tarkibi Agentlik tomonidan shakllantiriladi, Xalqaro kinofestivallar tashkilotchilari tomonidan taklif etilgan ishtirokchilar mustasno.
 29. Eng yaxshi mahalliy kino mahsulotlarining xalqaro kinofestivallarda, shuningdek, jahonning yirik nufuzli kinobozorlarida namoyish etilishini ta’minlash Agentlik huzuridagi Milliy kinematografiyani rivojlantirish jamg‘armasi mablag‘lari, Davlat budjetidan ushbu maqsadlar uchun ajratilgan budjet mablag‘lari va homiylar mablag‘lari hisobidan amalga oshiriladi. 
 30. Ushbu Nizom talablari buzilishida aybdor bo‘lgan shaxslar qonun hujjatlarida belgilangan tartibda javobgar bo‘ladi.
 31. Mazkur Nizom talablariga rioya etilishi Agentlik tomonidan belgilangan tartibda nazorat qiladi.
 1. Ushbu Nizom Davlat ijtimoiy granti asosida O‘zbekiston Respublikasi Davlat budjeti va “O‘zbekkino” Milliy agentligi huzuridagi Milliy kinematografiyani rivojlantirish jamg‘armasi (keyingi o‘rinlarda Jamg‘arma deb ataladi) mablag‘lari hisobiga ishlab chiqarilgan va xorijdan olib kiriladigan filmlarning O‘zbekiston Respublikasi hududidagi distributsiyasini amalga oshirish tartibini belgilaydi. 
 2. Ushbu Nizomda quyidagi asosiy tushunchalardan foydalaniladi:
 distribyuterlik faoliyati — filmlarni respublika kinoprokat tarmog‘idagi kinoteatrlarda hamda boshqa joy va obyektlarda namoyish etish uchun har qanday usul va vositalarda yetkazish; 
 dublyaj — filmning ovozli nutq qismini asl tildan boshqa tilga tarjima qilish orqali almashtirish;
 kinoprokat — filmlarning asl nusxasini yoki nusxalarini daromad olish maqsadida vaqtinchalik namoyish etish uchun berish; 
 kinoteatr — filmning ommaviy namoyishi uchun kinotexnologik uskunalar bilan jihozlangan bino yoki uning bir qismi;
 piar-kampaniya — filmga nisbatan jamoatchilikning ijobiy fikri va qiziqishlarini ommaviy axborot vositalari orqali shakllantirishga qaratilgan turli tadbirlar; 
 repertuar reja — respublika kinoprokat tarmog‘idagi kinoteatrlarda ma’lum bir davrda namoyish etilishi belgilangan filmlarning tasdiqlangan ro‘yxati;
 respublika kinoprokat tarmog‘i — “Respublika kinoprokat markazi” davlat unitar korxonasi bazasidagi “O‘zbekkino” Milliy agentligi (keyingi o‘rinlarda Agentlik deb ataladi) tasarrufidagi davlat kinoteatrlari va ixtiyoriylik asosida kinoteatrlaridan tashkil topgan kinoteatrlar tarmog‘i;
 subtitr — asl tildagi yoki dublyaj qilingan filmdagi ovozli nutq matnini ketma-ketlikda boshqa tilda yozuvdagi tarjimasi;
 film — kinoteatr va kinozallarda ommaviy namoyish qilishga mo‘ljallangan audiovizual asar, televideniyeda namoyish qilishga mo‘ljallangan telefilm yoki teleserial bundan mustasno.
 3. “Respublika kinoprokat markazi” davlat unitar korxonasi, uning Toshkent shahar va viloyatlardagi filiallari (keyingi o‘rinlarda Markaz deb ataladi) davlat ijtimoiy granti asosida O‘zbekiston Respublikasi Davlat budjeti va Jamg‘arma mablag‘lari hisobiga ishlab chiqarilgan hamda xorijdan olib kiriladigan filmlarning kinoprokati bo‘yicha distribyuterlik faoliyatini amalga oshiruvchi vakolatli tashkilot hisoblanadi. Tadbirkorlik subyektlari distribyuterlik faoliyatini qonun hujjatlariga muvofiq amalga oshirish huquqiga ega.
 4. Markaz tadbirkorlik faoliyati bilan shug‘ullanuvchi yuridik va jismoniy shaxslar tomonidan ishlab chiqarilgan va xorijdan olib kiriladigan filmlarning respublika kinoprokat tarmog‘idagi kinoprokati bo‘yicha distribyuterlik faoliyatini ular bilan tuziladigan shartnomalar asosida amalga oshirishi mumkin. 
 5. Markaz Vazirlar Mahkamasining 2018-yil 14-dekabrdagi 1012-son qarori bilan tasdiqlangan Filmning ommaviy namoyishini amalga oshirish uchun bir martalik ruxsatnoma berish tartibi to‘g‘risidagi nizomga muvofiq beriladigan tegishli ruxsatnomaga ega filmlarning distributsiyasini amalga oshiradi.
 6. Filmlar distributsiyasini markazlashgan holda va yagona repertuar reja asosida amalga oshirish maqsadida Markaz bazasidagi davlat kinoteatrlarining birlashishidan va xususiy kinoteatrlarning o‘zaro manfaatli shartlarga muvofiq ixtiyoriy qo‘shilishidan Respublika kinoprokat tarmog‘i tashkil etiladi.
 Vazirlar Mahkamasining “2018-2019-yillarda zamonaviy kinoteatrlar tarmog‘ini barpo etish chora-tadbirlari to‘g‘risida” 2018-yil 18-maydagi 372-son qaroriga muvofiq qurilgan kinoteatrlar Markaz bazasida tashkil etiladigan Respublika kinoprokat tarmog‘iga kiradi.
 7. Respublika kinoprokat tarmog‘iga kirmaydigan, mulkchilik shaklidan qat’iy nazar barcha kinoteatrlar filmlar namoyishini kinokompaniyalar, kinoprodyusyerlar, distribyutyerlar va filmga nisbatan boshqa huquq egalari bilan tuzilgan shartnomalar asosida mustaqil amalga oshiradi.
 8. Respublika kinoprokat tarmog‘ida davlat buyurtmasi bo‘yicha ishlab chiqarilgan va xorijdan olib kiriladigan filmlar distributsiyasini amalga oshirish ilovadagi sxemaga muvofiq amalga oshiriladi.
 9. Respublika kinoprokat tarmog‘idagi kinoteatrlarda namoyish etiladigan filmlar Markaz huzuridagi Metodik kengashning (keyingi o‘rinlarda Metodik kengash deb ataladi) tavsiyasi asosida shakllantiriladigan repertuar rejaga muvofiq amalga oshiriladi.
 10. Respublika kinoprokat tarmog‘idagi kinoteatrlarda namoyish etiladigan filmlarning repertuar rejasi Agentlik bosh direktori bilan kelishilgan holda kinoprokati amalga oshiriladigan filmlar soniga qarab, har chorakda kamida 1-marta Metodik kengash tomonidan tasdiqlanadi. Zarurat bo‘lganda, repertuar rejaga o‘zgartirish va qo‘shimchalar kiritilishi mumkin.
 11. Metodik kengash Respublika kinoprokat tarmog‘idagi kinoteatrlarda namoyish etiladigan filmlarning repertuar rejadagi maqbul nisbatini belgilash va filmlarni professional baholash maqsadida tuziladi. 
 Metodik kengashning tarkibi Markaz tavsiyasiga muvofiq Agentlik bosh direktori tomonidan tasdiqlanadi.
 12. Metodik kengashning tarkibiga Markazning mutaxassislari, kinotanqidchilar, kinokompaniyalar, kinoteatrlar vakillari, distribyutyerlar va mustaqil ekspertlar jalb etiladi.
 13. Agentlik tizimidagi “Respublika kinofondi” davlat unitar korxonasining (keyingi o‘rinlarda Respublika kinofondi deb ataladi) saqlovida bo‘lgan, davlat buyurtmasi asosida ishlab chiqarilgan filmlar nusxasi Markazning buyurtmasiga asosan Respublika kinoprokat tarmog‘ida namoyish qilish uchun bepul beriladi.
 14. Respublika kinofondi fond saqlovidagi filmlar kinoprokatini amalga oshirish maqsadida uchinchi shaxslarga berishi yoki kinoprokati davom etayotgan filmlarning Respublika kinofondida saqlanayotgan original axborot tashuvchilaridan ko‘chirgan holda tarqatishi va (yoki) tijorat maqsadlarida boshqa har qanday usulda foydalanishi mumkin emas.
 15. Markaz Respublika kinofondidan belgilangan tartibda qabul qilib olgan filmlar nusxasini repertuar rejada belgilangan sanalarda Respublika kinoprokat tarmog‘idagi kinoteatrlarga markazlashgan holda elektron axborot tashuvchilarda va (yoki) optik tolali aloqa liniyasi orqali raqamli formatda yetkazib beradi.
 16. Markaz filmlar nusxasini Respublika kinoprokat tarmog‘iga kirmaydigan kinoteatrlar, telekanallar, kabel va sun’iy yo‘ldosh televideniyesi, Internet, ijtimoiy tarmoqlar, yo‘lovchi tashish transport vositalari va boshqa joy va obyektlarda namoyish etish uchun o‘zaro tuzilgan shartnomalarda nazarda tutilgan shaklda va vositalarda yetkazib berishi mumkin.
 17. Markaz quyidagi huquqlarga ega:
 filmlar kinoprokati bo‘yicha distribyuterlik faoliyatini erkin va teng huquqlilik asosida amalga oshirish; 
 filmlar kinoprokatini amalga oshirish uchun yuridik va jismoniy shaxslar bilan distribyuterlik shartnomalari tuzish;
 kinoprokati amalga oshiriladigan filmlarning reklama materiallari (postyerlari, TV-roliklari, tizyerlari, treyleri va boshqa reklama mahsulotlari) tayyorlanishini tashkil qilish;
 filmlar kinoprokati bo‘yicha distribyuterlik faoliyatini amalga oshirishda film materiallarida o‘zining ismi (nomi)ni ko‘rsatish; 
 filmga nisbatan huquq egalari yoki filmni prokatga berish huquqiga ega bo‘lgan yuridik va jismoniy shaxslarga filmning ommaviy namoyishidan yig‘ilgan mablag‘lar summasi to‘g‘risida ma’lumot berish; 
 kinoprokati amalga oshiriladigan xorijiy filmlarni o‘zbek tiliga, zarurat bo‘lganda, O‘zbekistonda yashayotgan boshqa tillarga dublyaj yoki subtitr qilish. 
 Markaz qonun hujjatlarida va shartnomalarda nazarda tutilgan boshqa huquqlarga ham ega bo‘lishi mumkin.
 18. Markaz quyidagilarga majburdir:
 filmlar nusxasining yetarliligini va texnik sifatini ta’minlash;
 filmni uning ommaviy namoyishi o‘tkaziladigan kunga qadar ommaviy namoyish bilan shug‘ullanuvchi yuridik va jismoniy shaxslarga yetkazib berish;
 kinoteatrlarda tomoshabinlar sonidan qat’iy nazar, filmlarning belgilangan miqdor va seanslarda namoyish etilishini kuzatib borish;
 kinoprokati yakunlangan filmlar nusxalarini shartnomalarda nazarda tutilgan muddatlarda filmlarning huquqiy egasi yoki boshqa saqlovchilarga (arxiv fondlariga) qaytarilishini ta’minlash;
 distribyuterlik faoliyatini amalga oshirishda mualliflik huquqi va turdosh huquqlar to‘g‘risidagi, bolalarni ularning sog‘lig‘iga zarar yetkazuvchi axborotdan himoya qilish to‘g‘risidagi va boshqa qonun hujjatlariga rioya etish;
 zo‘ravonlik, pornografiyani targ‘ib qiluvchi, shuningdek, mamlakatda xavfsizlik va ijtimoiy-siyosiy barqarorlik, fuqarolar tinchligi, millatlararo va dinlararo totuvlikni hamda O‘zbekiston haqida noto‘g‘ri axborot tarqatishni va uning tarixiy, madaniy va ma’naviy qadriyatlarini buzib ko‘rsatuvchi filmlar tarqalishiga yo‘l qo‘ymaslik. 
 Markaz qonun hujjatlarida va o‘zlari tuzgan shartnomalarda nazarda tutilgan boshqa majburiyatlarga ham ega bo‘lishi mumkin.
 19. Markaz davlat ijtimoiy granti asosida O‘zbekiston Respublikasi Davlat budjeti va Jamg‘arma mablag‘lari hisobiga ishlab chiqarilgan filmlar kinoprokati bo‘yicha ularning reytingini yuritadi. Past reytingga ega bo‘lgan filmlar bo‘yicha Agentlik huzuridagi Badiiy kengashga ma’lumot va takliflar kiritadi hamda ommaviy axborot vositalarida (internet tarmoqlari, gazeta, va jurnallar va boshqalarda) belgilangan tartibda e’lon qilib boradi. 
 20. Davlat ijtimoiy granti asosida O‘zbekiston Respublikasi Davlat budjeti va Jamg‘arma mablag‘lari hisobiga ishlab chiqarilgan va respublika kinoprokat tarmog‘ida kinoprokati amalga oshiriladigan filmlarning reklamasi hamda televideniye, radio va Internet tarmoqlaridagi piar-kompaniyasi Markaz tomonidan markazlashgan holda tashkil etiladi.
 Markaz filmlarning reklama-targ‘iboti faoliyatini “Reklama to‘g‘risida”gi O‘zbekiston Respublikasining Qonuni talablariga muvofiq amalga oshiradi.
 21. Kinoprokati amalga oshiriladigan filmlar reklamasida, shu jumladan, film afishasida, kirish chiptalarida yoshga doir cheklovlar ko‘rsatilishi, filmda alkogol va tamaki iste’molidan foydalanilganligi hamda uning zarari to‘g‘risidagi ogohlantiruvchi yozuvlar bo‘lishi shart.
 22. Markaz ommaviy namoyishni amalga oshirish uchun tegishli ruxsatnomaga ega bo‘lmagan filmlarning kinoprokati to‘g‘risidagi ma’lumotlarni ommaviy axborot vositalari orqali yoki boshqa usullarda e’lon qilishga hamda kinoprokatini tashkil etishga haqli emas.
 23. Markaz Davlat ijtimoiy granti asosida O‘zbekiston Respublikasi Davlat budjeti va Jamg‘arma mablag‘lari hisobiga ishlab chiqarilgan filmlarning kinoprokati bo‘yicha shartnomalarda nazarda tutilgan ulushidan yig‘ilgan mablag‘larni Jamg‘arma hisobiga o‘tkazadi. 
 24. Filmlar kinoprokatidan yig‘ilgan mablag‘lar bo‘yicha buxgalterlik hisobi va hisoboti Markaz tomonidan qonun hujjatlarida belgilangan tartibda amalga oshiriladi.
 25. Markaz Davlat ijtimoiy granti asosida O‘zbekiston Respublikasi Davlat budjeti va Jamg‘arma mablag‘lari hisobiga ishlab chiqarilgan filmlarning kinoprokatidan tushgan mablag‘lar to‘g‘risida har chorak yakuni bo‘yicha keyingi oyning 15-sanasiga qadar Agentlikka belgilangan tartibda hisobot taqdim etadi. 
 26. Markaz O‘zbekiston Respublikasi qonun hujjatlariga muvofiq ushbu Nizom talablariga rioya etilishi uchun javob beradi.
 27. Ushbu Nizom talablariga rioya etilishi Agentlik tomonidan belgilangan tartibda nazorat qilinadi.
 1. Vazirlar Mahkamasining “O‘zbekkino” Milliy agentligi huzuridagi Milliy kinematografiyani rivojlantirish jamg‘armasining nizomini tasdiqlash to‘g‘risida” 2017-yil 11-dekabrdagi 976-son qaroriga (O‘zbekiston Respublikasi QHT, 2017-y., 50-son, 1228-modda) 1-ilovasida: 
 a) 2-banddagi “O‘zbekiston kinoarboblari ijodiy uyushmasini saqlash xarajatlarini qoplash” so‘zlari chiqarib tashlansin;
 b) 7-bandning uchinchi va beshinchi xatboshilari chiqarib tashlansin; 
 to‘rtinchi va oltinchi — o‘n uchinchi xatboshilari tegishli ravishda uchinchi va to‘rtinchi — o‘n birinchi xatboshlari deb hisoblansin;
 2. Vazirlar Mahkamasining “O‘zbekkino” Milliy agentligi faoliyatini tashkil etish bo‘yicha qo‘shimcha chora-tadbirlar to‘g‘risida” 2017-yil 28-dekabrdagi 1030-son qarorida (O‘zbekiston Respublikasi QHT, 2017-y., 12-son, 308-moddada):
 a) 2-bandning to‘rtinchi xatboshi chiqarib tashlansin; 
 b) 3-bandning uchinchi xatboshi quyidagi tahrirda bayon qilinsin:
 “Agentlikning markaziy apparati va “Qoraqalpoqkino” agentligiga Vazirlar Mahkamasining “Davlat hokimiyati va boshqaruv organlari, sud organlari va notarial idoralari hodimlari mehnatga haq to‘lash tarif setkalarini joriy etish to‘g‘risida” 1996-yil 12-apreldagi 147-son qarori bilan belgilangan mehnatga haq to‘lash tartibi qo‘llaniladi.”;
 v) 1-ilova quyidagi tahrirda bayon qilinsin:
 g) 2-ilovada:
 4-band quyidagi tahrirda bayon qilinsin:
 “4. Agentlik o‘z faoliyatini O‘zbekiston Respublikasi Prezidentining “Kinematografiya sohasida boshqarishni takomillashtirish to‘g‘risida” 2004-yil 16-martdagi PF-3407-son Farmoniga hamda O‘zbekiston Respublikasi Prezidentining “Milliy kinematografiyani yanada rivojlantirish chora-tadbirlari to‘g‘risida” 2017-yil 7-avgustdagi PQ-3176-son hamda “Milliy kinoindustriyani rivojlantirish bo‘yicha qo‘shimcha chora-tadbirlar to‘g‘risida” 2018-yil 24-iyuldagi PQ-3880-son qarorlariga muvofiq amalga oshiradi”; 
 7-banddagi “Agentlik, “Qoraqalpoqkino” agentligi, Agentlikning viloyatlar va Toshkent shahar bo‘limlari (keyingi o‘rinlarda hududiy bo‘linmalar deb ataladi)” so‘zlari “Agentlik va “Qoraqalpoqkino” agentligi” so‘zlari bilan almashtirilsin;
 9-bandda:
 uchinchi xatboshidagi “Agentlikning viloyatlar va Toshkent shahar bo‘limlari” so‘zlari chiqarib tashlansin;
 to‘rtinchi xatboshidagi “aksiyadorlik jamiyati” so‘zlari “davlat unitar korxonasi” so‘zlari bilan almashtirilsin;
 oltinchi xatboshidagi “Hujjatli filmlar kinostudiyasi” so‘zlari “Hujjatli va xronikal filmlar kinostudiyasi” so‘zlari bilan almashtirilsin;
 o‘n to‘rtinchi xatboshidagi “O‘zbekiston kinoarboblari ijodiy uyushmasi” so‘zlari “Kinoindustriya sohasi xodimlarini qayta tayyorlash va ularning malakasini oshirish markazi” davlat unitar korxonasi” so‘zlari bilan almashtirilsin;
 11-bandda:
 1-kichik bandda:
 beshinchi xatboshi o‘z kuchini yo‘qotgan deb hisoblansin;
 oltinchi xatboshidagi “O‘zbekiston kinoarboblari ijodiy uyushmasining tavsiyasiga ko‘ra” so‘zlari chiqarib tashlansin;
 oltinchi — o‘ninchi xatboshilari tegishli ravishda beshinchi — sakkizinchi xatboshilari deb hisoblansin;
 4-kichik bandning birinchi — to‘rtinchi xatboshilari quyidagi tahrirda bayon qilinsin:
 “4) milliy kino san’atining eng yaxshi an’analarini izchil davom ettirish va boyitish maqsadida iqtidorli yosh kinoijodkorlarni tarbiyalash, kinoindustriya sohasi xodimlarini qayta tayyorlash va ularning malakasini oshirish sohasida:
 kinoindustriya sohasining, mulkchilik shaklidan qat’iy nazar kinokompaniyalarning ijodiy-ishlab chiqarish, texnik va boshqa xodimlarini shartnoma asosida rejissura, prodyuserlik, aktyorlik mahorati, kinooperatorlik, animatsiya va boshqa yo‘nalishlar bo‘yicha qayta tayyorlash hamda ularning malakasini oshiradi;
 metodik va axborot bazasini yaratish, yaxshilash, doimiy yangilab borish, kinoindustriya sohasi xodimlarini qayta tayyorlash va ularning malakasini oshirish bo‘yicha zarur o‘quv qo‘llanmalari hamda tavsiyalarini ishlab chiqadi;
 kinoindustriya sohasi xodimlarini, ular ishlayotgan muassasaning budjetdan tashqari mablag‘lari hisobidan, xorijiy kinokompaniyalarda qayta tayyorlanishi va ularning malakasi oshirilishini tashkil etish va chet ellik hamkorlar bilan yaqin aloqalarni yo‘lga qo‘yadi”;
 3-bobning 3-paragrafi o‘z kuchini yo‘qotgan deb hisoblansin; 
 17-bandda:
 ikkinchi — oltinchi xatboshilaridagi “Agentlikning hududiy bo‘linmalari va uning tizimidagi tashkilotlar” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 yettinchi xatboshidagi “Agentlikning hududiy bo‘linmalari va unga tegishli tashkilotlar” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 18-bandning ikkinchi xatboshidagi “Agentlikning hududiy bo‘linmalari va uning” so‘zlari “Agentlik” so‘zi bilan almashtirilsin;
 4-bob 3-paragrafining nomidagi “Agentlikning Qoraqalpog‘iston Respublikasi, viloyatlar va Toshkent shahridagi bo‘limlarining” so‘zlari “Agentlik tizimidagi “Qoraqalpoqkino” agentligining” so‘zlari bilan almashtirilsin;
 19-bandning birinchi xatboshidagi “Agentlikning Qoraqalpog‘iston Respublikasi, viloyatlar va Toshkent shahridagi bo‘limlari” so‘zlari “Agentlik tizimidagi “Qoraqalpoqkino” agentligi” so‘zlari bilan almashtirilsin;
 20-bandda:
 birinchi xatboshidagi “Hududiy bo‘linmalar” so‘zlari “Qoraqalpoqkino” agentligi” so‘zlari bilash almashtirilsin;
 ikkinchi va uchinchi xatboshilaridagi “Agentlikning hududiy bo‘linmalari” so‘zlari “Qoraqalpoqkino” agentligi” so‘zlari bilan almashtirilsin;
 beshinchi va oltinchi xatboshilaridagi “Qoraqalpog‘iston Respublikasi, viloyatlar va Toshkent shahrida” so‘zlari “Qoraqalpog‘iston Respublikasida” so‘zlari bilan almashtirilsin;
 21-bandda:
 4-kichik banddagi “Agentlik va uning tarkibiy hamda hududiy bo‘linmalari” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 9-kichik banddagi “tarkibiy va hududiy bo‘linmalar, Agentlik tasarrufidagi tashkilotlar” so‘zlari “tarkibiy bo‘linmalar va Agentlik tizimiga kiruvchi tashkilotlar” so‘zlari bilan almashtirilsin;
 21-kichik band quyidagi tahrirda bayon qilinsin:
 “Agentlik tarkibiy bo‘linmalari va uning tizimiga kiruvchi tashkilotlar faoliyatini tashkil etishning zamonaviy shakllarini joriy etish”;
 22-bandning 7-kichik bandidagi “tarkibiy va hududiy bo‘linmalar” so‘zlari “tarkibiy bo‘linmalar va uning tizimiga kiruvchi tashkilotlar” so‘zlari bilan almashtirilsin;
 23-bandda:
 3-kichik band quyidagi tahrirda bayon qilinsin:
 “3) o‘zining vakolati doirasida Agentlik tizimiga kiruvchi tashkilotlarni nazorat qilish”;
 4 va 5-kichik bandlardagi “tarkibiy va hududiy bo‘linmalar” so‘zlari “tarkibiy bo‘linmalar va Agentlik tizimiga kiruvchi tashkilotlar” so‘zlari bilan almashtirilsin;
 8-kichik banddagi “Agentlikning hududiy bo‘linmalari va uning tasarrufidagi tashkilotlarga” so‘zlari “Agentlik tizimidagi tashkilotlarga” so‘zlari bilan almashtirilsin;
 24-bandda:
 birinchi xatboshidagi “Hududiy bo‘linmalar” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 2-kichik band quyidagi tahrirda bayon qilinsin:
 “Agentlik tizimiga kiruvchi tashkilotlar faoliyatiga umumiy rahbarlik qilish, O‘zbekiston Respublikasi Prezidentining farmonlari va qarorlari, O‘zbekiston Respublikasi Vazirlar Mahkamasining qarorlari va boshqa qonun hujjatlari, shuningdek, Agentlik tizimiga kiruvchi tashkilotlarga yuklangan vazifalar va funksiyalar bajarilishini tashkil etish”;
 3, 4 va 7-kichik bandlardagi “hududiy bo‘linmalar” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 8-kichik band quyidagi tahrirda bayon qilinsin: 
 “8) Agentlik tizimiga kiruvchi tashkilotlarga xodimlarni tanlash va joy-joyiga qo‘yish, kadrlar zaxirasini shakllantirish, ularning samarali faoliyati uchun zarur shart-sharoitlarni yaratish”;
 9, 10, 13, 14, 15 va 18-kichik bandlardagi “hududiy bo‘linmalar” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 28-band quyidagi tahrirda bayon qilinsin:
 “28. Agentlik tizimiga kiruvchi tashkilotlar rahbarlari:
 1) tizim tashkilotlariga yuklangan vazifalar va funksiyalarning bajarilishi;
 2) ushbu Nizomning 23-bandida nazarda tutilgan funksional vazifalarning sifatli bajarilishi uchun shaxsan mas’ul hisoblanadi.”;
 32-band quyidagi tahrirda bayon qilinsin:
 “Agentlikning tarkibiy bo‘linmalari va tizim tashkilotlari rahbarlari Bosh direktor tomonidan belgilangan tartibda lavozimga tayinlanadi va lavozimidan ozod etiladi”;
 7-bobning 2-paragrafi nomi quyidagi tahrirda bayon qilinsin:
 “2-§ Agentlik markaziy apparati tarkibiy bo‘linmalari va uning tizimiga kiruvchi tashkilotlar tizim tashkilotlari bilan o‘zaro hamkorlik qilishi tartibi”;
 33 va 34-bandlar quyidagi tahrirda bayon qilinsin: 
 “33. Agentlik markaziy apparati tarkibiy bo‘linmalar va uning tizimiga kiruvchi tashkilotlar bilan o‘zaro hamkorligini ta’minlash tarkibiy bo‘linmalar rahbarlari tomonidan amalga oshiriladi.
 34. Agentlik markaziy apparati tarkibiy bo‘linmalar va uning tizimiga kiruvchi tashkilotlar bilan o‘zaro hamkorlik qilish jarayonida:
 1) Agentlik tizimiga kiruvchi tashkilotlarga topshiriqlarni yetkazib, ularning ijrosini nazorat qiladi;
 2) Agentlik tizimiga kiruvchi tashkilotlarga ular faoliyatiga oid so‘rovlarni yo‘naltiradi va ularning ijrosini nazorat qiladi;
 3) tekshirishlar olib borish barobarida Agentlik tizimiga kiruvchi tashkilotlar faoliyati tajribasini umumlashtirib, sohani takomillashtirish chora-tadbirlarini ishlab chiqadi;
 4) Agentlik tizimiga kiruvchi tashkilotlar faoliyati natijalari bo‘yicha statistik ma’lumotlar, axborot va hisobot materiallarini o‘rganish ishlarini tashkil etadi;
 5) Agentlik tizimiga kiruvchi tashkilotlardan tushgan takliflarni ko‘rib chiqadi;
 6) Agentlik va uning tizimiga kiruvchi tashkilotlar ish rejalarini tahlil qiladi hamda ularning faoliyatini rejalashtirishni yanada takomillashtirish bo‘yicha normativ-huquqiy hujjatlarni tayyorlash jarayonida qatnashishini ta’minlaydi”;
 35-bandda:
 birinchi xatboshidagi “Hududiy bo‘linmalar” so‘zlari “Agentlik tizimiga kiruvchi tashkilotlar” so‘zlari bilan almashtirilsin;
 5-kichik band o‘z kuchini yo‘qotgan deb hisoblansin;
 37-bandning ikkinchi xatboshi chiqarib tashlansin;
 38-band o‘z kuchini yo‘qotgan deb hisoblansin;
 41-bandning uchinchi xatboshidagi “Agentlik tarkibiy va hududiy bo‘linmalari” so‘zlari “Agentlik